Eddie tree in bres vir sy eweknie | Netwerk24
Gee vir Wayne Pivac tyd.
Dít is die pleidooi van Eddie Jones, Engeland se afrigter, aan kritici van sy eweknie van Wallis se rugbyspan voor Saterdag se Nasiesbeker-kragmeting tussen dié spanne op die Parc y Scarlets in Llanelli.
Pivac het ná verlede jaar se Wêreldbeker-toernooi in Japan die leisels by Warren Gatland geneem en die Drake het sedertdien glad nie waffers vertoon nie. Hulle het hul Sesnasies-veldtog weliswaar met 'n oorwinning van 42-0 oor Italië begin, maar daarna ses keer verloor voor verlede naweek se onoortuigende oorwinning van 18-0 oor Georgië.
Wallis het twee keer elk teen Frankryk en Ierland verloor en het ook nederlae teen Engeland en Skotland gely.
Die afrigter Wayne Pivac loop onder kritiek deur omdat Wallis vanjaar teleurstellend vertoon het. Foto: Getty Images
Dít met 'n span wat tot die halfeindronde van verlede jaar se Wêreldbeker-toernooi gevorder het.
Jones verwag egter dat Pivac die skip op koers sal kry.
"Dis 'n moeilike tyd. Die media en ondersteuners kritiseer hom. Hy sal nou die druk voel, maar hy's 'n goeie afrigter en sal uitstekend vaar as hy tyd gegun word," sê die Rose se afrigter.
"Hy het die leisels by 'n suksesvolle afrigter in Warren geneem en wil op 'n effense anderste manier speel. Dít sal altyd met kritiek gepaard gaan. Ek kan onthou hoe Warren onder kritiek deurgeloop het vir die speelstyl wat hy destyds gevestig het.
"Wayne het baie goed gevaar by die Scarlets en verdien die kans om vir Wallis af te rig."
• Wallis en Engeland pak mekaar Saterdag om 18:00, waarna Frankryk en Italië om 22:10 (SA tyd) in Parys kragte meet. Ierland en Georgië sê mekaar Sondag om 16:00 in Dublin die stryd aan. – Reuters, Sportredaksie